KIRJALLINEN KYSYMYS E-2630/99 esittäjä(t): Bart Staes (Verts/ALE) komissiolle. Modenan ja Reggion perinteisten balsamiviinietikoiden tunnustaminen tuotteiksi, joilla on suojattu alkuperänimitys.



Virallinen lehti nro 280 E , 03/10/2000 s. 0088 - 0089



KIRJALLINEN KYSYMYS E-2630/99 esittäjä(t): Bart Staes (Verts/ALE) komissiolle (12. tammikuuta 2000) Aihe: Modenan ja Reggion perinteisten balsamiviinietikoiden tunnustaminen tuotteiksi, joilla on suojattu alkuperänimitys Suojatun alkuperänimityksen käyttöä valvova komitea ei myöntänyt oikeutta käyttää Reggion ja Modenan perinteisissä balsamiviinietikoissa merkintää suojatusta alkuperänimityksestä. Samaisen ongelman kanssa tekemisiin joutuneiden maanviljelijöiden ja tuottajien yhdistysten mukaan yksinomaan taloudelliset syyt määräävät sen, mitä laadukkaita maatalous- ja elintarviketuotteita päätetään suojella tai minkä tuotteiden arvostusta päätetään nostaa. Tällaiset perustelut olisivat myös syynä komitean tekemiin kielteisiin päätöksiin suojatun alkuperänimityksen käytöstä. Näitä kahta Modenan ja Reggion maakunnissa Emilia-Romagnan alueella tuotettua balsamiviinietikkaa on valmistettu renessanssiajalta ja keskiajalta lähtien. Modenan balsamiviinietikka on tunnettu vuodesta 1508 ja Reggion puolestaan 1100-luvulta lähtien. Vuosisatojen ajan käytetyn valmistustavan mukaan etikka kypsyy jalopuisissa pienissä tynnyreissä ainakin kaksitoista vuotta. Euroopan markkinoilla, ja muuallakin, Modenan ja Reggion balsamiviinietikat joutuvat jatkuvasti kilpailemaan jäljennösten kanssa. Italian valtion omat maanviljelyksen ja gastronomian asiantuntijat pitävät Reggion ja Modenan perinteisiä balsamiviinietikoita yksimielisesti ainutlaatuisina ja perinteisinä tuotteina, joita ei pidä sekoittaa teollisesti valmistettuun etikkaan. Edellä esitetyn perusteella kysyjän mielestä Reggion ja Modenan perinteisillä balsamiviinietikoilla on kaikki edellytykset saada suojattu alkuperänimitys. Siksi kysyisinkin komissiolta, eikö sen mielestä ole olemassa kaikkia edellytyksiä myöntää Reggion ja Modenan perinteisille balsamiviinietikoille oikeus käyttää suojattua alkuperänimitystä? Franz Fischlerin komission puolesta antama vastaus (28. tammikuuta 2000) Komissio katsoo, että hakemukset, jotka koskevat nimitysten aceto balsamico tradizionale di Modena ja aceto balsamico tradizionale di Reggio Emilia rekisteröimistä suojatuiksi alkuperänimityksiksi, (SAN) täyttävät edellytykset, joista säädetään maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 annetussa neuvoston asetuksessa (ETY) N:o 2081/92(1). Tästä syystä komissio on toimittanut maantieteellisiä merkintöjä ja alkuperänimityksiä käsittelevälle komitealle ehdotuksen asetukseksi, jonka tarkoituksena on edellä mainittujen nimitysten rekisteröiminen. Komitean äänestyksen tuloksena lausuntoa ei annettu. Edellä mainitun asetuksen 15 artiklan mukaisesti komissio tekee näin ollen viipymättä neuvostolle ehdotuksen toteutettavista toimenpiteistä. Neuvosto ratkaisee asian määräenemmistöllä. Jos neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä. (1) EYVL L 208, 24.7.1992.